Maria Ramos nuwe voorsitter by AngloGold AshantiMaria Ramos. (Foto: Simphiwe Mbokazi/ANA) Maria Ramos is Dinsdag aangewys as die nuwe voorsitter van AngloGold Ashanti se raad ná die bedanking van Sipho Pityana uit die pos. Ramos neem dadelik die tuig op. Sy is sedert verlede jaar ŉ direkteur van die raad. Die maatskappy sê Ramos het uitsonderlike ervaring in die bestuur van ondernemings in die private en openbare sektor. “Me. Ramos het uitgebreide kommersiële ondervinding in die bankbedryf en het prominente poste in Suid-Afrika beklee,” lui ŉ verklaring van die maatskappy. Ramos was 10 jaar lank die uitvoerende hoof van Absa, een van die grootste banke in Afrika, en het in Februarie verlede jaar afgetree. Sy was voor dit die uitvoerende groephoof van Transnet en is ŉ voormalige direkteur-generaal van die nasionale tesourie waar sy ŉ deurslaggewende rol gespeel het in die transformasie van die tesourie in een van die mees doeltreffende staatsdepartemente. Die raad het Pityana vir sy diens bedank. Hy is sedert 2014 voorsitter van die raad. Die maatskappy sê veiligheid by die maatskappy het in hierdie tyd beduidend verbeter en die maatskappy het sy skuld aansienlik verminder.